
Egy kupuszinai almakert telepítésével kapcsolatos beruházási döntés előkészítése gazdasági számítások segítségével

Az almatermesztés nagy hagyományokkal rendelkezik Kupuszina (Vajdaság, Szerbia) településen, azonban ez a kijelentés intenzív termelés szempontjából nem állítható. Ezért is döntöttem úgy, hogy az otthon főként gyümölcstermesztéssel foglalkozó családi vállalkozás kedvezőbb jövedelmezősége céljából, dolgozatom témájául az intenzív almaültetvény gazdasági beruházásait választom.
Elképzelhetetlennek tartom bármilyen beruházás sikeres létrejöttét, körültekintő tervezés, és megalapozott gazdasági számítások elvégzése nélkül. Az általam vizsgált beruházás egy intenzív almakert telepítésével, a post harvest munkálatok hatékonyságának vizsgálatával, a vevői igények megismerésének, illetve kielégítésének fontosságával, valamint az áru értékesítésével foglalkozik.
Az intenzív almaültetvény létesítése a legköltségesebb beruházás a gyümölcsfajták közül, melynek megtérülése számos tényezőtől függ. Dolgozatomban a beruházási támogatással telepített ültetvény gazdaságosságával foglalkozom. Kutatásaim, a termelői adatok és tapasztalatok, ezen felül szakirodalmi művek segítségével készítettem, illetve helyzetfelmérést végeztem a helyileg legközelebb fekvő frisspiacon, a vásárlói igények felmérése kapcsán, valamint interjút készítettem az egyik export vállalat tulajdonosával.
A szóban forgó ültetvény telepítése megtörtént, egyetlen paraméter kivételével, amely a jégvédelmi háló, azonban az erre vonatkozó pályázat kiírást követően vélhetően hiánytalanul megvalósításra kerül. A fajta megválasztásánál egyaránt fontos volt a lokális piaci igények kielégítésére való törekvés és az exportra irányuló fajták figyelembevétele úgy, hogy arányosan bővítsük kibocsátásunk a már meglevő ültetvényekhez képest. Az intenzív technológiával üzemeltetett almáskert paraméterei a következők: egy hektár alapterületen 3400 oltvány, csepegtető öntözőberendezéssel ellátva, támrendszerrel telepítve.
A gazdaságosságra vonatkozóan az ültetvényt a beruházási költségek ismeretében az NPV (nettó jelenérték), IRR (belső megtérülési ráta), DPB (dinamikus megtérülési idő), valamint a PI (jövedelmezőségi index) mutatókon keresztül kívánom szemléltetni. A telepítés során az adatok felhasználásra kerültek, vélhető nyereségességét, profit termelő képességét a fenti számításokkal igazoltam. 



